
     נוסח לא מתוקן

מושב שלישי

פרוטוקול מס'

מישיבת ועדת הכספים

יום רביעי, כ"ד אלול התשס"ה (28 בספטמבר 2005), שעה 10:00

סדר-היום:


נכחו:

חברי הוועדה:
יעקב ליצמן - היו"ר





חיים אורון





בנימין אלון





איוב קרא

מ"מ





משולם נהרי

מוזמנים:


דניאל ארטום – ממונה תקציבים, משרד התעשייה, המסחר והתעסוקה

יפתח ברמן – אגף התקציבים, משרד האוצר

קרן טרנר – אגף התקציבים, משרד האוצר

ערן פולק – אגף התקציבים, משרד האוצר

יובל פרידמן – אגף התקציבים, משרד האוצר

יונתן רגב – אגף התקציבים, משרד האוצר

עדי ויינברג – אגף התקציבים, משרד האוצר

יעקב ברקאי – אגף התקציבים, משרד האוצר

ערן ניצן – אגף התקציבים, משרד האוצר

הרן לבאות – אגף התקציבים, משרד האוצר

אשר וענונו - אגף התקציבים, משרד האוצר
מנהל הוועדה:


טמיר כהן

רשמו:



תמר שפנייר וחפציבה צנעני

שינויים בתקציב לשנת ‏2005

פנייה 331

היו"ר יעקב ליצמן:


אני פותח את הישיבה. לפנינו פנייה מספר 331 של המינהל. 

יפתח ברמן:


אלה שינויים בתקציב מינהל מקרקעי ישראל שעיקרם תקצוב פרוייקטים תחבורתיים במיתחום דרום הקריה בתל-אביב. זה במסגרת הסכם בין המינהל למשרד התחבורה ועיריית תל-אביב - פיתוח תשתיות ציבוריות שמלוות את הפיתוח העירוני המאסיבי שנעשה שם.

היו"ר יעקב ליצמן:


האם יש שאלות? מי בעד פנייה מספר 331? מי נגד?

ה צ ב ע ה

פנייה מס' 331 לוועדה נתקבלה.

היו"ר יעקב ליצמן:


הפנייה אושרה. תודה רבה.

פנייה 338

היו"ר יעקב ליצמן:


עתה, פנייה מספר 338 - משרד הפנים, תכנון.

יפתח ברמן:


שינויים בתקציב מינהל התכנון, שמהותם איחוד של תקנות שהיו מפוצלות. 

היו"ר יעקב ליצמן:


מי בעד פנייה מספר 338 לוועדה? מי נגד?

ה צ ב ע ה

פנייה מס' 338 לוועדה נתקבלה.

היו"ר יעקב ליצמן:


הפנייה אושרה.

פנייה 340

היו"ר יעקב ליצמן:


יש פנייה של משרד הפנים, ואני מחכה שיבואו, וגם אם לא יבואו אאשר את זה. מדובר על משכורת לחג.


עתה, פנייה מספר 340 לוועדה - תחבורה.

קרן טרנר:


הפנייה התקציבית נועדה לתקצב את הנושאים הבאים: (1) העברת שני מיליוני שקלים עבור פרוייקט רחוב האר"י בצפת המבוצע על-ידי משרד התיירות, (2) 5.5 מיליוני שקל בהוצאה מותני בהכנסה ממינהל מקרקעי ישראל עבור פרוייקט "דרום הקריה".

היו"ר יעקב ליצמן:


זו הפנייה הקודמת.

קרן טרנר:


לא, "דרום הקריה" זה צבר של פרוייקטים.


(3) העברת 10 מיליוני שקלים בהרשאה להתחייב מקרן המצ'ינג עבור פרוייקטים בטיחותיים המבוצעים ברשויות המקומיות.

היו"ר יעקב ליצמן:


מה זה "בטיחותיים"?

קרן טרנר:


קרן המצ'ינג נועדה לאפשר לרשויות החלשות מבחינה כלכלית ולעזור להן קצת יותר במימון הפרוייקט הזה. קרן המצ'ינג ברובה- - -

היו"ר יעקב ליצמן:


זו קופה נוספת של השר. 

קרן טרנר:


של בטיחות לרשויות מקומיות.


יש לנו תקציב- - -

היו"ר יעקב ליצמן:


מי בעד פנייה מספר 340?

בנימין אלון:


אני בעד, אבל יש לי שאלה - מה קורה עם השוק הסיטונאי בתל-אביב?

היו"ר יעקב ליצמן:


את זה צריך לשאול את הרפרנט של המינהל. 

בנימין אלון:


אבל זה הפרוייקט של מע"צ.

היו"ר יעקב ליצמן:


רפרנט המינהל כאן. האם אתה יודע לענות לו?

יפתח ברמן:


אני לא יודע - - 

היו"ר יעקב ליצמן:


אוקיי. מי בעד פנייה מספר 340 לוועדה? מי נגד?

ה צ ב ע ה

פנייה מס' 340 לוועדה נתקבלה.

היו"ר יעקב ליצמן:


הפנייה אושרה.

פנייה 341, 342

היו"ר יעקב ליצמן:


עתה, פניות מספר 341 ו-342 לוועדה - תשלום הצעת גישור בנושא תביעת חברת קל בניין.

קריאה:


מה זה "קל בניין"?

היו"ר יעקב ליצמן:


זה פל-קל.

דניאל ארטום:


מדובר במועצה אזורית מעלה-יוסף.


הסיכום, על דעת משרד המשפטים, היה שהממשלה חייבת להעביר מיליון שקלים לתשלום הצעת גישור בנושא תביעות חברת קל בניין. 
חיים אורון:


האם סעיף כזה צריך לבוא לפה לאישור? אין מיליון שקל בתקציבים?

דניאל ארטום:


בבסיס הייעודי. זה בא מ-X ל-Y.

היו"ר יעקב ליצמן:


מי בעד פנייה מספר 341 ו-342? מי נגד?

ה צ ב ע ה

פנייה מספר 341, 342 נתקבלה. 

היו"ר יעקב ליצמן:


תודה.

פנייה 345

היו"ר יעקב ליצמן:


עתה, פנייה מספר 345 - משק המים.

עדי ויינברג:


הפנייה התקציבית נועדה להעביר 550 אלפי שקל השתתפות במשרד התשתיות הלאומיות, 2,080 אלפי שקל השתתפות במשרד החקלאות. ההשתתפויות הן לטובת פעולות ניטור, איכות מים. ו-880 אלפי שקל עבור רשות ניקוז ירדן דרום.

היו"ר יעקב ליצמן:


מי בעד פנייה מספר 345 לוועדה? מי נגד? תודה רבה.

ה צ ב ע ה

פנייה מס' 345 לוועדה נתקבלה.

היו"ר יעקב ליצמן:


הפנייה אושרה.

בנימין אלון:


האם את יכולה לתאר לי קצת מה קורה שם? מדובר בניקוז ירדן.

עדי ויינברג:


זו הסדרה של נחל בזק, ומדובר יתרה של כספים שהועברו כבר. הועבר כבר גם סדר גודל של 800 אלפי שקלים להסדיר שם את הנחל.

בנימין אלון:


ליד אלו יישובים זה?

עדי ויינברג:


אני לא יודעת.  

פנייה 346

היו"ר יעקב ליצמן:


עתה, פנייה מספר 346 - גיחון.

עדי ויינברג:


הפנייה נועדה להעביר 1.773 מיליון שקל עבור מענק לחברת הגיחון להקמת מיתקן לשפכים בשכונת חומת שמואל בירושלים.

היו"ר יעקב ליצמן:


האם יש איזשהו בלגן בגיחון? לא ידוע לךְ.


מי בעד פנייה מספר 346 לוועדה? מי נגד?

ה צ ב ע ה

פנייה מס' 346 לוועדה נתקבלה.

היו"ר יעקב ליצמן:


הפנייה אושרה.

פנייה 347

היו"ר יעקב ליצמן:


עתה, פנייה מספר 347 - מיגון יישובי "סובב עזה".

יעקב ברקאי:


מדובר על 15 מיליון שקל להגדלת ההרשאה להתחייב בתקציב מיגון "סובב עזה", בנוסף על 70 ש- - -

איוב קרא:


אדוני היושב-ראש, אתה אמרת שיבואו לפה ויסבירו לנו כמה כסף מוציאים.

היו"ר יעקב ליצמן:


רציתי לעשות היום ישיבה כוללת וגדולה, ודחיתי זאת בכמה ימים לפי בקשת מנכ"ל משרד ראש הממשלה. בעזרת השם, זה יהיה מייד אחרי החג.

איוב קרא:


אבל, אז אמרת שגם לא יאושרו עד ש- - -

היו"ר יעקב ליצמן:


בסדר. לא מדובר על הסכום הזה. אנו דיברנו על ה-1.5 מיליארדים.

חיים אורון:


זה לא מסעיפי ההתנתקות. זה הסעיף של "סובב עזה". זה נושא אחר. אבל, כל הזמן אני שומע תלונות, והיה גם בתקשורת, שאין מבני ביטחון. אתם  מעבירים פה 15 מיליון שקל, וזה כלום.

יעקב ברקאי:


קודם כל, זה 15 מיליון שקל בנוסף לסכומים שכבר הועברו.

חיים אורון:


גם 70 זה כלום.

יעקב ברקאי:


בתוך ה-70 האלה היום 7 מיליוני שקל- - -

חיים אורון:


תן לי להשלים את השאלה. כולם יודעים שמדובר במינימום 270-280 מיליון, משהו בסדר גודל כזה. 

בנימין אלון:


250 מיליון, נדמה לי.

יעקב ברקאי:


מנכ"ל משרד הביטחון החליט לקבל תכנית של פיקוד דרום ופיקוד העורף בסדר גודל של 210 מיליון שקל שפרוסה על שנתיים. הסיכום עם משרד הביטחון על המקורות המימוניים היו שבשנת 2005 נעביר 70 מיליון שקל, ועכשיו אנו מבקשים להעביר עוד 15 מיליון שקל. הסיכום אומר שאם בשנה הבאה נצטרך להעביר עוד כסף, נמצא את המקורות לזה.

חיים אורון:


היושב-ראש ליצמן, אני לא אעכב את ה-15 מיליון השקל האלה, אבל כל הצורה הזאת נראית לא הגיונית. הרי כולם רואים הכל. הרי אני בטוח שיקרה דבר כזה: חס וחלילה שאחד הפצמ"רים האלה יפלו ויפגעו בחיי אדם, וירוצו - לא אתה - השרים לפה עם 200 ועם 400 מיליון שקל.

בנימין אלון:


אז, אולי יותר זול לנתק חד-צדדית את שדרות ואת - - 

חיים אורון:


יכול להיות. עזוב עכשיו את העניין של הויכוח הפוליטי בינינו.


אבל אישרו תכנית. אמרו והתחילו עם מבני חינוך. יש שם, אם אינני טועה, שלוש דרגות של יישובים: צמודי גדר, סמוכי גדר. ממציאים שמות כאלה. איזה הגיון בעולם יש למשוך את הסיפור הזה על פני שנתיים. אז, תבוא לפה – יעקב ברקאי, זאת לא הבעיה שלך. אדוני היושב-ראש, מישהו צריך לפה. כי אני מקווה שבסוף יהיה שקט, אבל אף אחד לא יכול לדעת.

בנימין אלון:


למה? הבטיחו שיהיה.

איוב קרא:


הבטיחו שיהיה שקט ושלום. מה קרה לכם?

בנימין אלון:


אמרו שיגיבו בחומרה והאדמה תרעד.

חיים אורון:


חברים, נדמה לי שאתם לא פונים לכתובת הנכונה. הרי בסוף איוב קרא ירוץ עם שרון בבחירות הבאות. אבל, פה עכשיו הוא יסביר לי הסברים. די כבר עם הסיפורים האלה. לך לממשלה שלך ותריב איתה. מה אתה רוצה ממני.

איוב קרא:


אתה תמכת בו. אתה צריך להביא את השלום- - -

חיים אורון:


אבל, אני לא אצביע בעדו אף פעם. אתה תצביע בעדו כל הזמן. אז מה תעשה?

בנימין אלון:


אתם בלעדיו לא יכולים, והוא בלעדיכם לא יכול.

היו"ר יעקב ליצמן:


חבר הכנסת חיים אורון, אתה יודע מה הבעיה שלו? שהוא יקבל גם את ה-40 מנדטים.

חיים אורון:


הכל הבעיה שלי. אבל, לפחות עכשיו די. לפחות שקט קצת.

בנימין אלון:


תנו להם את ה-15 מיליון, תנו להם כמה שצריך.

יעקב ברקאי:


היה דיון בוועדת המשנה של ועדת חוץ וביטחון לפני חודשיים, לדעתי, על הנושא של מיגון "סובב עזה". הסברנו שם את הבעייתיות של נושא המימון. זה הסיכום התקציבי שהגענו אליו עם משרד הביטחון. במידה והם יצטרכו, אנו נמצא את המקורות גם בשנה הבאה.

חיים אורון:


יש פה אי-הבנה בסיסית בינינו.

היו"ר יעקב ליצמן:


חבר הכנסת אורון שואל:  מה זה "במידה שיצטרכו".

חיים אורון:


אני לא אחראי על ההסכם שלך עם משרד הביטחון. יש שם לבטח מאתיים סעיפים על 30 מיליארד שקל. אני שואל אותך על זה. אני מבקש מהיושב-ראש: זה נושא יותר קטן מאשר ה-8.5 מיליארד שקלים של ההינתקות, אבל הוא נושא לוחץ מאד. אני מציע שנהיה פה פעילים לפני האסון הבא ולא אחריו. זה הכל. אינני רוצה לעכב את ה-15 מיליון שקל הללו, אבל לדעתי צריך להזמין אותם לפה ולקבל תמונה מה קורה.

היו"ר יעקב ליצמן:


נדון בכל הנושא אחרי החג.


מי בעד פנייה מספר 347? מי נגד?

ה צ ב ע ה

פנייה מס' 347 לוועדה נתקבלה.

היו"ר יעקב ליצמן:


הפנייה אושרה. תודה רבה.

פנייה 348

היו"ר יעקב ליצמן:


עתה, פנייה מספר 348 - תקשורת.

ערן ניצן:


הפנייה עוסקת בהעברה בתכניות במשרד התקשורת לבקשת המשרד.

היו"ר יעקב ליצמן:


את זה אני מבין, אתה לא צריך להסביר לי. בזה אני בסדר. אתה שם לב שכל אחד בא לכאן ואומר: "בהתאם למדיניות המשרד וכו'". מה זה?

ערן ניצן:


עיקר ההעברה הוא מתכנית של הכנה למכרזים - העברה להשתתפות בארגונים בין-לאומיים ולהדרכה.

חיים אורון:


אני מבין שהתחרות כבר מוסדרת, ואז אפשר להוריד ממנה 600 אלף שקל.

ערן ניצן:


התחרות הולכת ונהיית מוסדרת עם השנים.

בנימין אלון:


התחרות בין מי למי?

חיים אורון:


לא ראית? מקצצים בסעיף הסדרת התחרות, ומעבירים לשירותים מרכזיים.

היו"ר יעקב ליצמן:


מי בעד פנייה מספר 348 לוועדה? מי נגד?

ה צ ב ע ה

פנייה מס' 348 לוועדה נתקבלה.

היו"ר יעקב ליצמן:


הפנייה אושרה.

פנייה 350

היו"ר יעקב ליצמן:


עתה, פנייה מספר 350 לוועדה - חידוש מבנים.

יונתן רגב:


הפנייה הזו נועדה להקדים 20 מיליון שקל בהרשאה להתחייב משנת 2006 לשנת 2005 לצורך חידוש מבנים במוסדות חינוך. בעצם, זו הקדמה רק של ההרשאה להתחייב כדי שיוכלו להתחיל לבצע את הפעולות כבר השנה.

היו"ר יעקב ליצמן:


אני מבין שחסר כסף, אז מה זה "להקדים"?

יונתן רגב:


לא חסר כסף.

היו"ר יעקב ליצמן:


חסר כסף. אתה לא אומר - אז אני אומר את זה. חסר כסף, ובשביל זה אתה מקדים מימון. אל תקדים מימון, תן כסף. 

משולם נהרי:


אבל, איפה ההרשאה להתחייב של 2006 פה?

יונתן רגב:


אין את זה. כרגע זה תקציב 2005.

משולם נהרי:


מה אתה עושה בהרשאה להתחייב?

יונתן רגב:


בתקציב 2006 יהיה- - -

משולם נהרי:


מבניית כיתות אתה לוקח לחידוש מבנים.

בנימין אלון:


אם זו לא תהיה הרשאה להתחייב, יצטרכו לגמור זאת עד סוף השנה. מה הם יעשו עם זה? תוך  חודשיים?

משולם נהרי:


הוא לוקח את זה לחידוש מבנים. למה הוא לא לוקח זאת לבניית כיתות?


הרי אתמול ישבנו בוועדת החינוך לדיון, והוא גם היה והוא שמע את המחסור ואת המצוקות ואת הכל וכולם הסכימו- - -

יונתן שגב:


לפי ההסכם עם מרכז השלטון המקומי, יש בעיה גם מבחינתם גם במבנים קיימים ולא רק במחסור. כלומר, בתי ספר ישנים שצריכים שיפוצים והתאמות.

קריאה:


יש לך עוד שתי פניות ששם גם מופיע.

היו"ר יעקב ליצמן:


יונתן רגב, הרי גם אתה מודה שיש מחסור בחידוש מבנים 20 מיליון שקל. אז מה אתה רוצה, שהמחסור יהיה בשנה הבאה? תן עכשיו את הסכום, ותגמור  - -

יונתן רגב:


משרד החינוך ביקש להקדים, כדי שהוא יוכל כבר- - -

היו"ר יעקב ליצמן:


תעזוב את משרד החינוך. אתה בעל הבית. אני שואל אותך שאלה, ותענה לפי השאלה שלי.

בנימין אלון:


אם הוא לא יביא זאת בהרשאה, הוא יצטרך תוך חודשיים לסיים את כל העבודה.

היו"ר יעקב ליצמן:


לא. זה מהרשאה להרשאה. לא צריך.

משולם נהרי:


אז תבנה. למה- - -

היו"ר יעקב ליצמן:


מה שעושים כאן זאת התחכמות, "ישראבלוף". המשרד לא רוצה לתת פה כסף. הוא מוריד לו כסף כאילו מהשנה הבאה, והוא מגדיל השנה, על אף שהוא יודע שבשנה הבאה הוא יצטרך להחזיר את זה. תנו את הכסף עכשיו. 

איוב קרא:


בשביל מה צריך כל פעם?

היו"ר יעקב ליצמן:


זה מה שאני אומר. אני אצביע בעד, כי אני מבין שצריך לתת, אבל אני לא מסכים עם הדרך הזאת. 


מי בעד פנייה מספר 350 לוועדה? מי נגד?

ה צ ב ע ה

פנייה מס' 350 לוועדה נתקבלה.

היו"ר יעקב ליצמן:


הפנייה אושרה.

פנייה 351

היו"ר יעקב ליצמן:


עתה, פנייה מספר 351 לוועדה - חקלאות.

עדי ויינברג:


הפנייה נועדה להעביר 15 מיליון שקל לתקציב מינהלת ההשקעות בחקלאות לטובת מענקים לחקלאים.

איוב קרא:


מה זה בדיוק?

עדי ויינברג:


בהתאם לסיכום בין המשרדים. זה לא שום דבר מיוחד.

היו"ר יעקב ליצמן:


גם אחרי רבע שעה הסבר לא תקבל יותר. 


מי בעד פנייה מספר 351 לוועדה? מי נגד?

ה צ ב ע ה

פנייה מס' 351 לוועדה נתקבלה.

פנייה 353

היו"ר יעקב ליצמן:


עתה, פנייה מספר 353 לוועדה - קיצוץ במכסות המים.

עדי ויינברג:


פנייה תקציבית זו נועדה להעביר 7.521 מיליון שקל לחקלאים בגין הפרשי הצמדה וריבית על פיצויים ששילמו להם בגין הקיצוץ מכסות המים בהתאם להחלטת בית-המשפט.

היו"ר יעקב ליצמן:


האם זה רק של השנה?

עדי ויינברג:


הפיצויים כבר שולמו. מדובר על הפרשי ריבית והצמדה.

היו"ר יעקב ליצמן:


מי בעד פנייה מספר 353 לוועדה? מי נגד?

ה צ ב ע ה

פנייה מס' 353 לוועדה נתקבלה.

היו"ר יעקב ליצמן:


הפנייה אושרה.

פנייה 354

היו"ר יעקב ליצמן:


עתה, פנייה מספר 354 לוועדה - שיפוצים.

יונתן רגב:


הפנייה נועדה לתקצוב פעילות התכנית המוגבלת ב-36 יישובים בשנת הלימודים התשס"ו--

קריאה:


יישום חלקי של דברת.

יונתן רגב:


--וכן להעברת 45 מיליון שקל לצורך שיפוצים במוסדות חינוך. זה מתחלק פה לשני חלקים: חלק אחד, כמו שאמרתי, הוא היישום החלקי לפי ההסכם עם המורים. החלק היחסי שצריך לשלם בשנת 2005 לתשס"ו - זה החלק הראשון.

משולם נהרי:


יש לי שתי הערות. קודם כל, לגבי היישום החלקי של דו"ח דברת ב-36 היישובים, האם זה כולל את כל בתי-הספר ב-36 יישובים? אם מישהו רוצה להיות כלול, האם אפשר למנוע ממנו? אני רוצה לדעת איך נקבע. האם זה כולל את כל בתי-הספר, את כל התלמידים ביישוב, כלומר האם יש אפשרות לכולם להצטרף  או שזאת בחירה של משרד החינוך שאינני יודע על-פי מה היא נקבעה.

היו"ר יעקב ליצמן:


אני רוצה להוסיף מילה. אני הבנתי ששיפוצים בבתי-ספר זה הולך מראש. כל יישוב מקבל לפי כמה תלמידים שיש לו, ומשרד החינוך עושה- - -

משולם נהרי:


אדוני היושב-ראש, אתה שואל מאיפה יש כסף. אם תשים לב, יש פה רזרבה להתייקרויות שממנה תמיד שואבים. זה מעיין המתגבר. מה זו רזרבה להתייקרויות? האם יש התייקרויות בשכר? במה יש התייקרויות?

יונתן רגב:


ודאי.

משולם נהרי:


מה "ודאי"? אתה מספר שבמערכת החינוך יש התייקרויות? כמה יש התייקרויות? יש לך פה 734 מיליון שקל.

חיים אורון:


היו שני סעיפים שהיה חסר, והיו שניים- - -

משולם נהרי:


אני אראה לך כל שנה כמה כסף חוזר משם. מהשנה שעברה, משרד החינוך החזיר 800 מיליון שקל, מתוך זה 300 מיליון שקל התחייבויות עודפים מחויבים וכל השאר זה לא מחוייב. הרזרבה להתייקרויות - חבל שסמדר אלחנני לא נמצאת פה. גם זו איזושהי קופה.

חיים אורון:


נכון, זו קופה.

משולם נהרי:


אז תיקח משם גם קצת לבנייה.

היו"ר יעקב ליצמן:


חבר הכנסת משולם נהרי, השנה יש תת-ביצוע גדול במשרדי הממשלה.

משולם נהרי:


כן, ודאי. זה גם מה שנקרא צוואר בקבוק, ואז הוא מוציא להם טיפות-טיפות.

היו"ר יעקב ליצמן:


אני לא צוחק. לכן יש לאוצר כסף היום. 

משולם נהרי:

חסר להם 20 מיליון. זו בדיחה. זו פגיעה באינטליגנציה.


לגבי 36 היישובים, אני רוצה לדעת, כי אם זה לא מאפשר לכל מי שזכאי להיכלל בתכנית הזאת, כמובן על-פי הקריטריונים, אז אני מתנגד. אם לא, אני- - -

יונתן שגב:


אני לא יודע להגיד את התשובה. אני צריך לבדוק את זה עם משרד החינוך, מכיוון שהם אלה שמפעילים את התכנית. העברת הכסף היא על-פי הסיכומים. אינני יודע לאלו תלמידים. אתמול היתה בוועדת החינוך ישיבה על דברת, וחבל שזה לא עלה אז. אינני יודע לענות לך, אני צריך לבדוק לאלו תלמידים בדיוק. אני יודע שהתכנית היא לתלמידי בתי-הספר היסודיים באותם יישובים שהצטרפו. השאלה שלך האם למשל בחינוך המוכר- - -

משולם נהרי:


כן, אם מישהו מהחינוך המוכר רוצה להצטרף ל-36 יישובים, ויש כאלה שרוצים.

בנימין אלון:

נניח בחדרה, ברמלה. 

יונתן שגב:


צריך לבדוק את זה.

משולם נהרי:


אני מבקש לחייב שיביאו תשובה.

היו"ר יעקב ליצמן:


אתה תיתן לנו תשובה על זה.


מי בעד פנייה מספר 354 לוועדה? מי נגד? רבותי מצביעים.

ה צ ב ע ה

פנייה מס' 354 לוועדה נתקבלה.

היו"ר יעקב ליצמן:


הפנייה אושרה.

פנייה 355

היו"ר יעקב ליצמן:


עתה, פנייה מספר 355 - משרד הבריאות.

קרן טרנר:


הפנייה עוסקת בהסטות פנימיות בתקציב הרגיל של משרד השיכון, לבקשת המשרד. עניין הפנייה הוא בהעברת כ-900 אלף שקלים לטובת תשלום פיצויי פיטורין בהתאם להחלטת בית-משפט לעובדי אגף שיקום שכונות.

היו"ר יעקב ליצמן:


מי בעד פנייה מספר 355 לוועדה? מי נגד?

ה צ ב ע ה

פנייה מס' 355 לוועדה נתקבלה.

היו"ר יעקב ליצמן:


הפנייה אושרה.

פנייה 356


עתה, פנייה מספר 356 לוועדה - שוב, חידוש מבנים. מה זה עכשיו?

יונתן רגב:


כל מה שהיה עד עכשיו זה לפרוייקטים שכבר יצאו, ונדרשו העברות בגלל התייקרויות או חוסר במזומן להשלמה. כלומר, אלה לא פרוייקטים חדשים. מדובר גם בחידוש המבנים במוסדות חינוך, וכן בבנייה ההמשכית של הכיתות לימוד. זו תוספת מזומן בגין דברים שכבר התחילו. 

היו"ר יעקב ליצמן:


מי בעד פנייה מספר 356 לוועדה? מי נגד?

ה צ ב ע ה

פנייה מס' 356 לוועדה נתקבלה.

היו"ר יעקב ליצמן:


הפנייה אושרה.

פנייה 359

היו"ר יעקב ליצמן:


עתה, פנייה מספר 359 לוועדה - תחבורה.

קרן טרנר:


פנייה תקציבית זו נועדה לבצע שינויים בתקציב השכר של משרד התחבורה, על מנת להתאים את התקציב לביצוע בפועל בהם המרת תקן שיא כוח אדם אחד ל-12 חודשים עבודה בלתי צמיתה. אין לנו פה הגדלה או הקטנה של כוח-האדם אלא שינוי סטטוס.

היו"ר יעקב ליצמן:


מי בעד פנייה מספר 359 לוועדה? מי נגד?

ה צ ב ע ה

פנייה מס' 359 לוועדה נתקבלה.

היו"ר יעקב ליצמן:


הפנייה אושרה.

פנייה 362

היו"ר יעקב ליצמן:


עתה, פנייה מספר 362 לוועדה. 

קרן טרנר:


הפנייה התקציבית נועדה להתאים את ההכנסה המיועדת וההוצאה המותנית בתקציב שמרד התחבורה לצפי הביצוע בשנת 2005. המשרד צופה שהוא יקבל 4.5 מיליוני שקל, ויש לנו הוצאה מותנית בהכנסה.

בנימין אלון:


ממי הוא מקבל הכנסה?

קרן טרנר:


למשרד התחבורה יש הכנסות, לדוגמא, מעיריות שמפנות שאילתות למשרד התחבורה על רכבים, מטאורולוגיה, השירות המטאורולוגי שמקבל תשלומים עבור שירותים- - -

חיים אורון:


כל מיני שירותים שמשלמים אותם.

היו"ר יעקב ליצמן:


מי בעד פנייה מספר 362 לוועדה? מי נגד?

ה צ ב ע ה

פנייה מס' 362 לוועדה נתקבלה.

היו"ר יעקב ליצמן:


הפנייה אושרה. תודה רבה.


עתה, פנייה מספר 363 לוועדה - ביטחון פנים. אין רפרנט.

פנייה 305, 364

היו"ר יעקב ליצמן:


עתה, פניות מספר 305 ו-364 לוועדה. ריבית.

קרן טרנר:


הפנייה עוסקת בהעברת 40 מיליון שקל בהתאם להתחייבות משרד האוצר למשרד הקליטה וראש הממשלה לצורך השלמת התקציב הנדרש לקליטת עולי הפלשמורה בשנת 2005. יש החלטת ממשלה על העברת 140 מיליון שקל. 100 מיליון שקל כבר הועברו, וזו השלמה.


דבר נוסף שיש לנו פה הוא הגדלת הוצאה מותנית בהכנסה בסך של 20 מיליון שקל מגביית תשלומי שכר דירה לטובת פיילוט- - -

היו"ר יעקב ליצמן:


שבדרך-כלל, אתם לא מקבלים.

בנימין אלון:


אני לא מבין. אינני רואה איך קשור כאן עניין הקליטה. 

קרן טרנר:


יש החלטת ממשלה למענק לקליטת עולי הפלשמורה. זה משרד השיכון- - -

חיים אורון:


תסתכל בפירוט של הפנייה, אתה רואה שזה מועבר למבצע לעולי אתיופיה.

קריאה:


מורידים את זה מהסעיף של מענקים, סבסוד ריבית. 

היו"ר יעקב ליצמן:


מי בעד פנייה מספר 305, 364? מי נגד?

ה צ ב ע ה

פנייה מס' 305, 364 לוועדה נתקבלה.

היו"ר יעקב ליצמן:


הפנייה אושרה.


פנייה מספר 365 - ביטחון פנים – אין רפרנט.

פנייה 366

היו"ר יעקב ליצמן:


עתה, פנייה מספר 366 לוועדה.

קרן טרנר:


הפנייה התקציבית נועדה לתקצב 28 מיליון שקל בהרשאה להתחייב עבור הפעלת רשת הביטחון הניתנת לזכיין המפעיל את כביש חוצה-ישראל על-פי הסכם הזיכיון.

היו"ר יעקב ליצמן:


כמה כבר העברתם השנה?

קרן טרנר:


22 מיליון.

היו"ר יעקב ליצמן:


האם 22 העברתם כבר?

קריאה:


כלומר, מדובר ב-50 מיליון עד עכשיו. 

בנימין אלון:


צריך לבדוק את זה.

איוב קרא:


אני חושב שצריך לא להעביר את זה, מכיוון שיש פה חוזה דרקוני שחתמה עליו ממשלת ישראל בהקשר לחוצה-ישראל. לדעתי, כמה שמדברים איתם כדי לשנות קצת וללכת לקראת הציבור- - -

היו"ר יעקב ליצמן:


אני מסכים איתך. 

איוב קרא:


צריך לעכב את זה. עם כל הכבוד, הם לא שומעים לנו- - -

קרן טרנר:


אפשר להסביר?

היו"ר יעקב ליצמן:


לא. אנחנו רוצים להזמין אותו.

קרן טרנר:


אני רק רוצה לציין שאנו נצטרך לשלם תשלום נוסף, אם לא נשלם את הסכום הזה, כי אנחנו צריכים להעביר את זה ב-1 באוקטובר.

בנימין אלון:


אם כך, למה באתם רק עכשיו? ידעתם את זה כל הזמן.

קרן טרנר:


אנו בודקים בדיקות חוזרות ונשנות את הסכום- - -

בנימין אלון:


אבל, ידעתם שיש לוועדה מה לומר ושיש לאזרחים מה לומר.

היו"ר יעקב ליצמן:


האם יש עוד תשלומים - - 

קרן טרנר:


לא, זה הסכם. מעבירים כל פעם עבור חצי שנה. זה בגין המחצית הראשונה של 2005.

איוב קרא:


אי-אפשר להמשיך כך, אי-אפשר לתפוס אותם בשום דבר. הם עושים מה שהם רוצים שם. 

בנימין אלון:


כמה תצטרכו לשלם אם זה לא יעבור ב-1 באוקטובר?

קרן טרנר:


נצטרך לשלם ריבית. יש הסכם זיכיון, ואנחנו מחויבים לסכום הזה.

בנימין אלון:


בסדר, אבל מה הנזק הכספי אם את מעכבת?

איוב קרא:


אנו רוצים לדעת הרבה דברים פה איתם. הם לא שומעים שום דבר. כל הציבור מתקומם. 

היו"ר יעקב ליצמן:


אני מוכן לבקש דיון על זה. 

בנימין אלון:


אנחנו רוצים לשמוע איך זה מתבצע. אולי יהיו עוד כבישי אגרה במדינה.

קרן טרנר:


זה נראה לי חבל, כי אנו נצטרך לשלם את הכסף הזה. אפשר לזמן אותנו לדיון והתשלום הבא יעוכב.

היו"ר יעקב ליצמן:


חברי הכנסת ביקשו לעכב, ואני מכבד את רצונם. אנחנו נחכה עם זה לשבוע הבא.


נקיים דין ונזמין לכאן את כל מי שצריך להזמין: האוצר, התחבורה - אין שום בעיה.

פנייה 369

היו"ר יעקב ליצמן:


עתה, פנייה מספר 369 לוועדה.

קרן טרנר:


הפנייה התקציבית נועדה להעמיד את תקציב ההרשאה להתחייב בגובה אומדנם המלא של פרוייקטים בין-עירוניים המשכיים אשר הועברו לאחריותה של החברה הלאומית לדרכים בע"מ (מע"צ החדשה), ומהווה חלק מתקצוב התכנית הרב-שנתית אשר מוצע לאשר לחברה. הסכום פה הוא סכום מאוד משמעותי, 2 מיליארד שקלים, ואני רוצה להסביר בכמה מלים את המהות. עשינו תהליך של- - -

חיים אורון:


לפני שיתחילו להסביר, אני מציע שתגידו לנו על מה מדובר.

קרן טרנר:


אני פה עם כל החומר.

חיים אורון:


אבל, לא בטוח שאנו עכשיו בזמן לשמוע את כל החומר. על אלו כבישים מדובר?

היו"ר יעקב ליצמן:


הענשנו אותה היום כבר פעם אחת.

חיים אורון:


אני רוצה להבין. 

קרן טרנר:


אם תוכל לתת לי דקה להסביר.

משולם נהרי:


אם על מיליארד וחצי דיברו כל כך הרבה, מה יגידו על שני מיליארדים?

קרן טרנר:


אם אתן רק את ההסבר, אני בטוחה שהוא יניח את דעתכם. העברנו את כלל פעילות חברת מע"צ הישנה למע"צ החדשה. העברנו את כל הפרוייקטים ההמשכיים לאחריות החברה. אנו צריכים, כפעולה טכנית, לשים שם את ההרשאה להתחייב, כי ההרשאה להתחייב של מע"צ הישנה שהיתה תחת משרד התחבורה לא עברה למע"צ החדשה והיא בוטלה.

חיים אורון:


זה לא קשור לתכנית החדשה.

קרן טרנר:


לא. אלה פרוייקטים המשכיים בביצוע.

היו"ר יעקב ליצמן:


מי בעד פנייה מספר 369 לוועדה? מי נגד?

ה צ ב ע ה

פנייה מס' 369 לוועדה נתקבלה.

היו"ר יעקב ליצמן:


הפנייה אושרה. 

פנייה 371


עתה, פנייה מספר 371 לוועדה - קליטה.

הרן לבאות:


הפנייה עוסקת בשלושה תחומים. התחום הראשון הוא סל קליטה. אנו מפשירים את הרזרבה. תחזיות העולים שלנו היו נמוכות, לשמחתנו, ממה שהן בפועל, ולכן היינו צריכים להוסיף כמעט 13 מיליון שקל בסל קליטה, כשאני אומר כבר שזה- - -

בנימין אלון:


מאיפה הם הגיעו?

הרן לבאות:


הגיעו ב"נפש ונפש" בפרוייקט שחלקכם בוודאי מכירים, הגיעו רק החודש בין 1,000 ל-1,300 עולים מארצות-הברית. מצרפת יש תנופת עליה לעומת השנה שעברה. בשנה שעברה הגיעו 260 משפחות, והשנה עד עכשיו כבר הגיעו 400, ואנו מצפים עד סוף השנה לסדר-גודל של 600 משפחות . מחבר המדינות זה נשאר אותו הדבר, ולא ירד.

קריאה:


מצרפת יש 2,100 נפש מול 1,700 באותה תקופה לפני שנה.

היו"ר יעקב ליצמן:


מי בעד פנייה מספר 371 לוועדה? מי נגד?

ה צ ב ע ה

פנייה מס' 371 לוועדה נתקבלה.

היו"ר יעקב ליצמן:


הפנייה אושרה.

פנייה 372

היו"ר יעקב ליצמן:


עתה, פנייה מספר 372 לוועדה - מינהל מקרקעי ישראל. 

יפתח ברמן:


זאת פנייה שנועדה לתקצב בהרשאה להתחייב את הסכום שנדרש לצורך חתימה על הסכם אופציה לפדיון קרקע חקלאית במיתחם ניצנים עם חברת "מהדרין" שהיא מחזיקה בקרקע החקלאית שם.

בנימין אלון:


"מהדרין" – מעולה. 

איוב קרא:


למהדרין. כשר למהדרין. 

יפתח ברמן:


אסביר את השתלשלות העניינים. אותר בעצם שטח שיכול לשמש כשטח להקמת יישובים חדשים עבור מפוני חבל עזה. בעצם חברת "מהדרין" היא חברה שמעבדת שם את הקרקע- - -

איוב קרא:


מי הבעלים של החברה?

קריאה:


מי המנהל שם?

יפתח ברמן:


אני מניח שהתשובה שאני צריך לתת היא: יונתן בשיא.

בנימין אלון:


איך זה קשור למשרתים בקודש? זה פשוט מהצד השני של הנייר?

יפתח ברמן:


זה - אני לא יודע.

קריאה:


זאת כבר פנייה 373.

בנימין אלון:


הבנתי.

יפתח ברמן:


למינהל יש נהלים קבועים לפדיון קרקע חקלאית, ובהתאם לנהלים האלה נדרש הכסף על מנת לפדות את הקרקע על מנת שתוכל לשמש להקמת יישובים  חדשים.

חיים אורון:


כמה מקבלים שם לדונם?

יפתח ברמן:


אני לא זוכר את ההיקף המדויק כדי לעשות עכשיו את החלוקה של 110 מיליון שקל על מספר הדונמים. אני יכול לבדוק את זה ולחזור עם תשובה.

בנימין אלון:


כמה זה? בסך-הכל, זה 100 קראוונים. האם זה 2 דונמים?

יפתח ברמן:


אינני מכיר את פרטי התכנית.

איוב קרא:


לא, זה יותר.

חיים אורון:


זה לא 2 דונמים, זה שטח גדול.

קריאה:


אבל, כמה דונמים יש?

יפתח ברמן:


יש שם שטח שיכול לשמש, אם הביקושים יהיו מקסימליים, להקמת 4-6 יישובים קהילתיים- - -

בנימין אלון:


אם כך, למה לקנות הכל? למה לא לקנות מה שצריך?

חיים אורון:


בהרשאה להתחייב.

יפתח ברמן:


אז לא קונים. מדובר בהסכם אופציה. אם ייוודע שיש ביקוש, יהיה אפשר לממש את האופציה הזאת ולפדות את כל הקרקע או את חלקה.

איוב קרא:


על סמך מה נקבע הסכום הזה?

יפתח ברמן:


על סמך האפשרות המקסימלית.

איוב קרא:


למה לא מינימלית?

יפתח ברמן:


כי זה הסכם אופציה. אנו לא חייבים לממש את כולו, אבל אנו רוצים לחתום על הסכם אופציה לפדיון של כל הקרקע במידה ונידרש לזה.

איוב קרא:


לא. אני מבקש שנשמע, בואו ונעכב את זה. זה לא יכול להיות. אנו לא מבינים, אם איננו- - -

בנימין אלון:


יש פה גורמים פרטיים ומינהל. זה לא- - -

יפתח ברמן:


אני יכול להסביר עוד משהו. אתמול- - -

איוב קרא:


אתה היית הגון מאד בקטע הזה. אתה מסכים שנעביר העברה כזו מבלי לדעת פרטים על שווי הקרקע, השמאות וכו'?

יפתח ברמן:


האם אני יכול להוסיף עוד דבר אחד? אתמול המועצה הארצית לתכנון ובנייה העבירה, בעצם, לאישור הממשלה תכנית מיתאר לאזור ניצנים שמייעדת, בין היתר, שטחים לקליטה של מפוני חבל עזה. בין יתר השטחים שאותרו לקליטתם זה גם השטח הזה שהיום חברת "מהדרין" מעבדת אותו. כלומר, המינהל או חברת "מהדרין" לא היו צד לעניין של כמה מתוך השטח של חברת "מהדרין" ייועד למגורים עתידיים, אלא זה נקבע על-ידי מוסדות תכנון ומועצה ארצית.

בנימין אלון:


מי הבעלים של "מהדרין"?

חיים אורון:


סמי שמעון.

בנימין אלון:


סמי שמעון.

חיים אורון:


היושב-ראש ליצמן, תראו- - -

היו"ר יעקב ליצמן:


אני הולך להצביע. אם זה ייפול - ייפול.

חיים אורון:


חבר הכנסת בנימין אלון, העניין התחיל כך: עד שלב מסוים היתה טענה שהמינהלת ונניח אנשים כמוני נלחמים בניצנים ולא מוכנים לתת את זה, וזה היה הקרב הגדול. כלומר, העניין התחיל מזה שאם חושדים ביונתן בשיא, ולא שאני פה סניגור שלו, אז העמדה הכאילו ממשלתית שפה היתה היא לא לתת את ניצנים. ניצנים הלך וגדל והלך וגדל, וחיפשו שטחים שהם לא שטחי השמורה אלא שטחים אחרים. שטחים אחרים הם שטחים שהם תפוסים או על-ידי הצבא או על-ידי חברות חקלאיות שמעבדות אותם. אין דבר שלישי שם. ואז, עלו על השטח של "מהדרין". עכשיו אני אומר בגלוי לגמרי. אינני יודע מהם הסכומים, ולכן שאלתי כמה זה לדונם. כי אני פשוט מכיר כמה נותנים לדונם למשל עכשיו כאשר לוקחים מקיבוץ נחל-עוז, מרחיבים את הגדר ולוקחים קרקעות וכמה מפצים אותו על קרקע חקלאית. יש כללים על זה. אפשר לריב על זה עד מחרתיים.

בנימין אלון:


אבל קיבוץ נחל-עוז הוא לא הבעלים, אלא המדינה היא הבעלים.

חיים אורון:


גם פה הוא לא בעלים. זה בהחכרה.

בנימין אלון:


האם זה לא של "מהדרין"?

יפתח ברמן:


לא.

חיים אורון:


זה בהחכרה. הבעלים הוא מינהל מקרקעי ישראל.

איוב קרא:


אז, בשביל צריך- - - ?

חיים אורון:


אין קרקע פרטית בארץ.

קריאה:


יש.

חיים אורון:


8%, כאשר מתוכם הרוב זה אצל ערבים.

בנימין אלון:


לא הרוב.

חיים אורון:


אתה יודע מה? בסדר. כל הקרקעות שעליהן מדברים בכל הדיונים ובכל הצעקות הם מינהל מקרקעי ישראל. אחרת, אין דיון.

איוב קרא:


אז, על אחת כמה וכמה אפשר לעשות קרקע חלופית. בשביל מה צריך פדיון?

חיים אורון:


אף אחד לא ייתן קרקע חלופית.

איוב קרא:


בשביל מה צריך פדיון? אני לא מבין.

חיים אורון:


חבר-הכנסת איוב קרא, היחידים שמקבלים קרקע חלופית הם ערבים. זה בונוס גדול.

בנימין אלון:


אנחנו רוצים עוד דיון על זה.

משולם נהרי:


אנחנו רוצים לדעת מה מסתתר מאחורי זה.

חיים אורון:


חבר'ה, לא מסתתר שום דבר. נמאס לי להיות פה נציג הממשלה. יש ארבע המושבים שרוצים להתיישב באיזור הזה- - -

בנימין אלון:


בסדר. אז אני לא מעכב אותם.

איוב קרא:


חבר-הכנסת חיים אורון, אינך רוצה לשמוע יותר פרטים?

חיים אורון:


אין לי בעיה.

היו"ר יעקב ליצמן:


אתה- - -?

חיים אורון:


אני אצביע איתך.

היו"ר יעקב ליצמן:


אני מצביע, ואם זה ייפול - תעשה רוויזיה ויודו לך.

בנימין אלון:


יביאו פרטים ונראה. אני לא בעד, אני רוצה דיון. 

היו"ר יעקב ליצמן:


מי בעד פנייה מספר 372 לוועדה? מי נגד?

ה צ ב ע ה

פנייה מס' 372 לוועדה נתקבלה.

היו"ר יעקב ליצמן:


הפנייה אושרה. תודה.

פנייה 373

היו"ר יעקב ליצמן:


עתה, פנייה מספר 373 לוועדה -  פסיקת בית-הדין לעבודה.
יונתן רגב:


הפנייה מתחלקת לשני חלקים: החלק הראשון הוא העברת 12 מיליון שקל לשכר המועצות הדתיות- - -

היו"ר יעקב ליצמן:


שמענו היום שיש שביתה ולא מקבלים משכורת.

יונתן רגב:


זה לא זה, אבל זה לצורך מחויבויות שכר בגין פסיקת בית-הדין לעבודה שכלל אותם בהסכמים אחרים. 

בנימין אלון:


מה עם שירותי דת?

היו"ר יעקב ליצמן:


זה מה ששאלתי כרגע. ברדיו נאמר שיש שביתה.

יונתן רגב:


הפנייה הזאת היא לא לנושא הזה. כאן מדובר על פנייה מדובר על פנייה מספר 373, שמתחלקת לשני חלקים. אמרתי שהחלק הראשון הוא מחויבויות על-פי פסיקה של בית-הדין לעבודה לשכר במועצות הדתיות. החלק השני הוא חוסרי שכר שיש למשרתים בקודש - הפשרת רזרבה לשכר.

היו"ר יעקב ליצמן:


מי בעד פנייה מספר 373 לוועדה? מי נגד?

ה צ ב ע ה

פנייה מס' 373 לוועדה נתקבלה.

היו"ר יעקב ליצמן:


הפנייה אושרה.

פנייה 376, 377

היו"ר יעקב ליצמן:


עתה, פניות מספר 376, 377 - קופת-חולים כללית ונושים, הסכם הבראה.

יובל פרידמן:


הפנייה הזאת נועדה להעביר 140 מיליון שקל כחלק מפירעון חובות של קופת החולים הכללית לפי הסכם הנושים שנחתם ב-1994.

היו"ר יעקב ליצמן:


מי בעד פניות 376 ו-377 לוועדה? מי נגד?

ה צ ב ע ה

פניות מס' 376 ו-377 לוועדה נתקבלו.

היו"ר יעקב ליצמן:


הפנייה אושרה. 

חיים אורון:


אני רוצה לומר לפרוטוקול שאני לא הצבעתי.

פנייה 378

היו"ר יעקב ליצמן:


עתה, פנייה מספר 378 לוועדה - אנציקלופדיה חינוכית.

ערן פולק:


הפנייה נועדה להעברת 750 אלף שקל למשרד החינוך לנושא פיתוח אנציקלופדיה חינוכית.

היו"ר יעקב ליצמן:


מי מפתח את זה?

ערן פולק:


משרד החינוך.

היו"ר יעקב ליצמן:


משרד החינוך עושה אנציקלופדיה חינוכית?

איוב קרא:


מה הוא צריך אנציקלופדיה חינוכית עכשיו כשיש לו- - -?

ערן פולק:


זו אנציקלופדיה שתתאים לתכניות הלימודים המאושרות.

משולם נהרי:


אין להם כסף לתכניות לימודים, אין להם בשביל ספרים, ועכשיו- - -

בנימין אלון:


זו אנציקלופדיה... מאה עמודים... מה האנציקלופדיה הזאת?

היו"ר יעקב ליצמן:


חבר הכנסת משולם נהרי, האם שרון תומך בזה? 

משולם נהרי:


אני לא יודע. זה משהו מוזר.

חיים אורון:


בוא ונתקע את זה, שיבואו ויסבירו.

משולם נהרי:


יש לך מכוני ספרות וכל מיני דברים שאין להם שם כסף, ופתאום רוצים להוציא אנציקלופדיה.

היו"ר יעקב ליצמן:


רבותי, אתם רוצים להפיל את זה?

קריאה:


כן.

בנימין אלון:

שיבואו ויסבירו. האם באנציקלופדיה יש ערך "ועדת כספים"?

היו"ר יעקב ליצמן:


מי בעד פנייה מספר 378 לוועדה? מי נגד?

ה צ ב ע ה

פנייה מס' 378 לוועדה לא נתקבלה.

היו"ר יעקב ליצמן:


הפנייה לא אושרה.

פנייה 293, 374, 375

היו"ר יעקב ליצמן:


עתה, פניות מספר 293, 374 ו-375 - 78 מיליון שקל מענקים לרשויות המקומיות.

ערן פולק:


זו פנייה שמעבירה 78 מיליון שקל למענקי משרד הפנים לרשויות המקומיות: 75 מיליון למענקי איזון, ו-3 מיליונים - לאיגודי הכבאות.

היו"ר יעקב ליצמן:


זה מענקי איזון לכולם.

חיים אורון:


מה פתאום מורידים פה מהרכבת?

ערן פולק:


הרכבת הוא המקור למימון הדבר הזה. יש שם פשוט תקציב מזומן בהתאם לביצוע. 

היו"ר יעקב ליצמן:


ביידיש זה נקרא "קניפל".


מי בעד פנייה מספר 293, 374, 375? מי נגד?

ה צ ב ע ה

פנייה מס' 293, 374, 375 לוועדה נתקבלו.

היו"ר יעקב ליצמן:


הפניות אושרו.

פנייה 381

היו"ר יעקב ליצמן:


הפנייה הבאה, והאחרונה, היא מספר 381 - תיירות.

אשר וענונו:

הפנייה נועדה לממש את ההסכם בין האוצר לבין התיירות - העברה של 12 מיליון שקל למינהל השיווק לצורך פעולות קמפיינים הן בתיירות פנים והן בחוץ-לארץ.

היו"ר יעקב ליצמן:


מי בעד פנייה מספר 381? מי נגד?

ה צ ב ע ה

פנייה מס' 381 לוועדה נתקבלה.

היו"ר יעקב ליצמן:


הפנייה אושרה. תודה רבה.

הישיבה ננעלה בשעה 11:45.

